《赠李崇义应童子科长歌》
宋代·江湘

通经应童科，诗书尤所长。
生儿有如此，族党真有光。
五车举舌端，观者绕回廊。
崭新露头角，志气何坚刚。
七岁古所难，一目书五行。
毋乃天帝孙，为织云锦裳。
自觉我形秽，明珠在我傍。
麟经穷终始，猿臂射艺场。
覆诵公堂上，时维十月阳。
同僚发嗟叹，喜子同举觞。
我非韩昌黎，附绪寻茫茫。
犹拟作一序，如送童子张。
读书宜闭门，不迎亦不将。
六经漱芳润，闇然名日彰。
上书愿鬻汉，负鼎期干汤。
幼学欲壮行，少年非所当。
细字缀语言，漏声夜未央。
短檠提案前，帘幕风露堂。
博洽精经史，纵横鹜皇王。
逢源欲深造，不息思自强。
上必希贤圣，下期为隽良。
时乎时不再，夜气毋牿亡。
缅想唐宗室，姓名今馨香。
长吉非凡流，劲词摩穹苍。
锦囊搜佳句，诗体轹齐梁。
长源有仙骨，頫笑余子忙。
鸣珂乃言志，宁忍驹服箱。
卓哉二君子，驰声翰墨场。
愿子勉未至，多歧戒亡羊。
举动思古人，远到胡可量。
召见金銮殿，承恩七宝床。
假直秘书阁，遍览万卷藏。
此是君家事，射策宜为郎。
万人吾往矣，所向俱披猖。
蝜蝂戒缘高，失手千丈强。
散仙戒追陪，埃壒惊劻勷。
顾我理一同，强颜补千疮。
催科政何拙，劝民务农桑。
戴星廑出入，艰险身备尝。
未寻三径盟，徒积九回肠。
为米耻折腰，卜居筑林塘。
我赋归去来，观子鹏路翔。

作者简介：宋筠州新昌人。博学能文，练达治体。理宗嘉熙初知上高县，始至，即上请蠲积逋至六万余缗，民困因以得解。四年春水荒，发仓平粜，修堰以广灌溉，颇多善政。